Annette Vilhelmsen (SF), 2012-04-27:
Først vil jeg gerne sige mange tak til Liberal Alliance, tak, fordi Liberal Alliance med det her forslag får sat fokus på folkeskolen og på den måde viser, I er reelt interesseret i, at vi får skabt en debat om det, der sådan er hjerteblod for mange af os, og det er folkeskolen.
Liberal Alliances store interesse for folkeskolen ser jeg som noget meget positivt forud for den reform af folkeskolen, som skal forhandles her efter sommerferien.
Jeg ser Liberal Alliances forslag som en interesse i at være med til at præge folkeskolepolitikken her i landet, og derfor glæder det mig, at Liberal Alliance går konstruktivt ind i de kommende forhandlinger om folkeskoleformen, og det kunne være godt, hvis partiet også kunne være med i et kommende forlig.
Samtidig er jeg nødt til, og det står jeg bag, at sige nej tak det forslag, der fremlægges i dag; nej tak til det, som jeg må sige, tilbud, som der lægges frem her; nej tak, fordi vi står på tærskelen til at finde nye rammer for fremtidens folkeskole, og nej tak, fordi vi i SF synes, at folkeskolen fortjener en samlet løsning, hvorfor jeg synes, at Liberal Alliance skal tage det her forslag med til forhandlingsbordet, så det kan indgå i en samlet afvejning af, hvordan vi får verdens bedste folkeskole.
Vores ønske for arbejdet med folkeskolen er, at arbejdet grunder sig i pædagogiske overvejelser og muligheden for at kunne følge op på de faglige, sociale og personlige udfordringer, eleverne står med.
Det forudsætter et loyalt og udviklingsorienteret samarbejde mellem rigtig mange interessenter.
Det er politisk, det er ledelser, det er lærere, elever, forældre, det er faglige organisationer, det er forskningsinstitutioner og flere.
Der er et stort behov for en styrkelse af folkeskolen.
Vi har en god folkeskole, men den skal blive meget bedre.
Vi har for mange børn og unge i dag, som ikke får det ud af undervisningen, som de kunne.
Det har desværre ikke betydet, at alle elever er kommet godt igennem skolen.
Vi har en kæmpe udfordring med at få de 17-20 pct. af eleverne med, som i dag forlader folkeskolen uden at have fået de mest grundlæggende færdigheder med sig.
De elever er blevet svigtet.
Vi afventer evalueringen af elevplanerne, som kommer i 2013, og da vi ønsker at arbejde på et oplyst grundlag, kan vi ikke stemme for forslaget fra Liberal Alliance, som vi i den her sammenhæng ser måske som lidt af en symbolpolitik, eller som det også er blevet nævnt, som at der bliver sparket en åben dør ind, fordi arbejdet sådan set allerede er i gang.
I SF er vi meget ambitiøse, og vi har ambitiøse mål for folkeskolen.
Vi vil have genskabt tilliden, tilliden til folkeskolen, til lærerne, til ledelsen, til eleverne og til forældrene.
Det er et mål, at alle elever skal kunne læse, skrive og regne så tidligt som muligt.
Det øger indlæringen i de større klasser, og på den måde sikres det, at flere lærer mere og får mulighed for at have frihed til at vælge i deres liv.
Det er også et mål at skabe bedre trivsel, for bedre trivsel betyder bedre læring, og endelig er det et mål, at alle elever skal have en reel mulighed for at tage en ungdomsuddannelse.
Det betyder f.eks., at der skal være mere inddragelse af praktiske fag, så der i højere grad tages højde for børns forskellige måder at lære på.
Så der er meget at tage fat på, men Liberal Alliances forslag er et hjørne af hele debatten, som bedst behandles, når vi skal arbejde med hele reformen af folkeskolen, og derfor stemmer vi i SF imod forslaget, som det er fremlagt her.